Fietsryers van die Kaap na biddag in Bloem | Netwerk24
Fietsryers van die Kaap na biddag in Bloem
Deur Denique Smith 20 April 2017 17:23
'n Groep van 20 fietsryers het die oggend van Paassondag van Kaappunt af op 'n fietstoer vertrek om " 'n gebedslyn te trek" van die Kaap tot in Bloemfontein vir Angus Buchan se gebedsbyeenkoms Saterdag.
Meer as 'n miljoen mense word by die biddag verwag.
24 busse uit Kaapstad en 'n trein uit Worcester neem ook mense na die byeenkoms, sê Merentia van der Vent, woordvoerder van die organiseerders.
Die fietsryers sal Donderdag in Bloemfontein aankom met 1 100 km agter die blad.
Onder hulle is 'n hele paar bekendes soos Balie Swart, voormalige Springbokstut en lid van die span wat in 1995 die Wêreldbeker verower het, Frans Cronjé, wat die fliek Faith Like Potatoes gegrond op Buchan se boek gemaak het, Michael Louis, sakeman en oudpolitikus van die ACDP, en Graham Power, voorsitter van die Power Groep en inisieerder van die fietstoer.
Die fietsryer Amaury Bragga het selfs van Brasilië af gevlieg om deel van die ondersteuningspan te wees.